"Il-Kunsill: 1. IFAKKAR fid-determinazzjoni tiegħu li jiġġieled kontra l-frodi fiskali, l-evażjoni tat-taxxa u l-ippjanar aggressiv tat-taxxa f'livell tal-UE u globali; 2. IFAKKAR fl-adozzjoni mill-Kunsill u r-rappreżentanti tal-Gvernijiet tal-Istati Membri, imlaqqgħin fi ħdan il-Kunsill, f'Diċembru 1997 ta' riżoluzzjoni dwar il-Kodiċi ta' kondotta dwar it-tassazzjoni tal-intrapriżi (minn issa 'l quddiem "il-Kodiċi"); 3. IFAKKAR fl-istabbiliment sussegwenti f'Marzu 1998 ta' Grupp ta' Kodiċi ta' Kondotta (minn hawn 'il quddiem "il-Grupp") biex jivvaluta l-miżuri ta' taxxa li jaqgħu taħt il-kamp ta' applikazzjoni tal-Kodiċi u jissorvelja l-għoti ta' informazzjoni dwar dawn il-miżuri; 4. IFAKKAR fil-konklużjonijiet tiegħu adottati fit-8 ta' Diċembru 2015 dwar il-futur tal-Kodiċi li jikkonfermaw " li l-ħidma dwar il-futur tal-Kodiċi ta' Kondotta u t-tisħiħ tiegħu għandhom jiffokaw fuq li jsir użu aħjar tal-mandat eżistenti tal-Kodiċi; dwar l-eżami tal-possibilitajiet u l-modalitajiet biex jiġi estiż il-mandat u jiġu aġġornati l-kriterji u dwar il-ħtieġa possibbli li tiġi aġġustata l-governanza tal-Kodiċi kif xieraq " u jistiednu " lill-Grupp ta' Ħidma ta' Livell Għoli dwar it-Tassazzjoni (HLWP) sabiex jikkonkludi dwar il-ħtieġa li tissaħħaħ il-governanza globali, it-trasparenza u l-metodi ta' ħidma u biex jiffinalizza r-riforma tal-Grupp matul il-Presidenza Netherlandiża 5. JIKKUNSIDRA li l-organizzazzjoni tal-Grupp u l-metodi ta' ħidma tiegħu jistgħu jiġu aġġornati sabiex tiżdied aktar l-effiċjenza tal-Grupp; 6. JIKKONFERMA li r-regoli dwar il-ħatra tal-President tal-Grupp ma għandhiex tinbidel u li żewġ Viċi-Presidenti għandhom ikomplu jassistu lill-President; 7. JINKORAĠĠIXXI lill-Grupp biex jibda jħejji l-elezzjoni tal-President bl-iskop li jkun hemm transizzjoni bla tfixkil fl-elezzjoni li jmiss kmieni fl-2017; 8. IFAKKAR lill-Grupp biex jiżviluppa gwida dwar l-interpretazzjoni tal-kriterju gateway u l-applikazzjoni tiegħu; 9. JISTIEDEN lill-Grupp biex juża b'mod attiv sottogruppi eżistenti u jipprevedi sottogruppi ġodda fejn ikun xieraq; 10. JIDDEĊIEDI li sottogrupp ser jittratta l-kjarifika tat-tielet u r-raba' kriterji tal-Kodiċi u li sottogrupp ieħor ser jittratta djalogi ma' pajjiżi terzi rilevanti; 11. JISTIEDEN lill-Grupp ta' Ħidma ta' Livell Għoli dwar it-Taxxa (HLWP) biex jirrifletti dwar il-ħtieġa li jitlob lil dan is-sottogrupp tal-aħħar fi stadju aktar tard biex jittratta kwistjonijiet relatati mal-komunikazzjoni dwar strateġija esterna għal tassazzjoni effettiva (dok. 5637/16 FISC 8); 12. JISSOTTOLINJA l-importanza li l-miżuri tat-taxxa jiġu notifikati lill-Grupp b'referenza għal kriterji ċari u oġġettivi bħala parti mill-proċedura annwali ta' istatus quo u żmuntar, JINNOTA li l-pakkett ta' ħidma tal-2015 tal-Grupp dwar il-Kodiċi ta' Kondotta jinkludi l-iżvilupp ta' tali linji gwida u JISTIEDEN lill-Grupp biex jiffinalizzahom malajr kemm jista' jkun; 13. JIKKUNSIDRA li l-proċess tat-teħid tad-deċiżjonijiet għandu jkun aktar mgħaġġel billi jgħaddi mill-fażi ta' "deskrizzjoni maqbula" għall-istadju tal-"valutazzjoni", mingħajr il-ħtieġa ta' deċiżjoni ta' kunsens ġenerali ġdida dwar din il-kwistjoni, mingħajr preġudizzju għall-fatt li l-valutazzjoni finali mill-Grupp ser tibqa' soġġetta għal kunsens ġenerali; 14. JAPPOĠĠA t-titjib tal-viżibbiltà politika tal-ħidma tal-Grupp billi jiġi involut b'mod aktar sistematiku l-Kunsill (ECOFIN), b'mod partikolari meta ma jkunx jista' jintlaħaq kunsens ġenerali dwar miżuri individwali, dwar abbozz ta' gwida jew evalwazzjoni ta' gwida eżistenti, u billi jsiru dibattiti pubbliċi fl-ECOFIN kif xieraq dwar xi kwistjonijiet ġenerali tal-Kodiċi ta' Kondotta; 15. JISSOTTOLINJA l-ħtieġa li tiżdied it-trasparenza tal-Grupp dwar il-ħidma tal-imgħoddi u dik attwali , filwaqt li jisħaq fuq l-importanza li tiġi żgurata li l-kooperazzjoni orjentata lejn ir-riżultat fi ħdan il-Grupp dwar il-Kodiċi ta' Kondotta tista' tkompli b'mod kunfidenzjali; 16. JAPPELLA GĦAL rapporti tal-Grupp ta' kull sitt xhur għall-ECOFIN li jkunu aktar sostanzjali, li jirriflettu l-elementi u l-fehmiet ewlenin, li ġew diskussi taħt punti speċifiċi u rappurtaġġ ukoll dwar il-monitoraġġ dwar (non)konformità ma' gwida miftiehma; 17. JISTIEDEN lill-Grupp biex jesplora inizjattivi biex jinforma aktar lill-pubbliku dwar ir-riżultati tal-laqgħat tiegħu u biex jirrapporta lura lill-ECOFIN dwar din il-kwistjoni sa Ġunju 2017; 18. JAPPOĠĠA rapporti regolari bil-fomm lill-ECOFIN tal-President tal-Grupp, kif ukoll skambju ta' informazzjoni interistituzzjonali, jekk neċessarju; 19. JESPRIMI x-xewqa tiegħu li jiffaċilita l-aċċess għal informazzjoni dwar il-ħidma attwali u tal-imgħoddi fil-Grupp inklużi dokumenti li huma diġà pubbliċi, eż. permezz ta' paġna ddedikata fuq is-sit web tal-Kunsill u billi jirrilaxxa, sa fejn ikun possibbli, dokumenti relatati ma' noti ta' gwida ġenerali u għal deċiżjonijiet finali dwar miżuri individwali; 20. JISTIEDEN lill-Grupp ta' Ħidma ta' Livell Għoli biex jirrevedi l-governanza, it-trasparenza u l-metodi ta' ħidma l-ġodda, speċjalment dwar l-effiċjenza tal-proċess tat-teħid ta' deċiżjonijiet kif ukoll fir-rigward tal-użu tar-regola tal-kunsens ġenerali fl-2017; u jirrapporta dwar dan lill-ECOFIN f'Diċembru 2017; 21. JISTIEDEN lill-Grupp ta' Ħidma ta' Livell Għoli biex jeżamina l-kwistjoni tar-reviżjoni tal-mandat tal-Grupp, bil-għan li tittieħed deċiżjoni dwar il-possibbiltajiet u l-modalitajiet għall-estensjoni tal-mandat u li jsir aġġornament tal-kriterji sa tmiem il-Presidenza Netherlandiża." Ara l-paġna tal-laqgħa